Diari Oficial de la Generalitat Valenciana


Sumari del DOGV 5786, del 17-06-2008 (2008/7374)

ORDE de 9 de juny de 2008, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta conselleria.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7374


Data del document
:   09-06-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * treballador social
    * ajuda pública
    * ciència econòmica
    * assignació per estudis
    * professió jurídica
    * suport econòmic

ORDE de 9 de juny de 2008, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta conselleria. [2008/7374]
La conselleria de Benestar Social convoca la concessió d'11 beques per a la realització de pràctiques formatives, a fi de facilitar la formació complementària, l'adquisició de noves aptituds i el perfeccionament curricular de jóvens amb titulació universitària, en l'àmbit de l'administració pública valenciana.
L'anterior actuació es troba arreplegada en els objectius i activitats del programa 311.10 direcció i servicis generals amb suficient consignació pressupostària en els Pressupostos de la Generalitat per a l'Exercici 2008.
En virtut de les facultats que em conferix el Decret 116/2007, de 27 de juliol, del Govern Valencià, pel qual s'aprova el Reglament Orgànic i Funcional de la conselleria de Benestar Social, l'article 28.e de la Llei 5/1983, de 30 de desembre, del Consell, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques, i també la Llei 38/2003, de 17 de novembre, General de Subvencions,
ORDENE
Article 1
Procedir a la convocatòria de concurs públic per a la concessió d'un màxim d'11 beques per a la realització de pràctiques de perfeccionament formatiu en les diferents unitats administratives de la conselleria de Benestar Social i aprovar les bases que s'adjunten com a annex I, per les qual es regix esta convocatòria, i també el model de sol·licitud i de declaració responsable que s'inserixen com a annex II i III, respectivament.
Article 2
Les ajudes tindran un import brut màxim global de 31.320 euros, que s'imputaran a càrrec de l'aplicació pressupostària 18.26.09.2542.591.71.0 línia de subvenció T1819 del pressupost de la Generalitat per a l'any 2008.
Les ajudes concedides per mitjà d'esta ordre no cal que es notifiquen a la Comissió Europea, per no reunir tots els requisits de l'apartat 1 de l'article 87 del Tractat de la Comissió Europea segons el Decret 147/2007, de 7 de setembre, en concret per no suposar avantatge econòmic, ja que les persones a qui van dirigides les ajudes no exercixen activitats econòmiques per les quals puguen oferir béns o servicis en el mercat.
Article 3
Correspondrà al sotssecretari de la conselleria de Benestar Social la resolució de la convocatòria, i també la facultat d'adoptar les resolucions necessàries per al desplegament i la seua execució, d'acord amb el que disposa l'article cinqué, apartat h, del Decret 108/ 1992, de 6 de juliol, del Govern Valencià, pel qual es regula la concessió de beques, i en la Resolució del conseller de Benestar Social de 30 de gener de 2001, sobre delegació de l'exercici de competències en determinats òrgans de la conselleria.
DISPOSICIÓ FINAL
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Contra la present ordre podrà interposar-se recurs potestatiu de reposició davant el conseller de Benestar Social, en el termini un mes des de la seua publicació, de conformitat amb el que disposen els articles 116 i 117 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener; o directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins el termini de dos mesos a comptar des de l'endemà de la seua publicació, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciós Administrativa. Tot això sense perjudici que s'utilitze qualsevol altra via que es considere oportuna.
València, 9 de juny de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases de la convocatòria per a la concessió d'un màxim d'11 beques per a la realització de pràctiques de formació en les distintes unitats administratives de la conselleria de Benestar Social.
Primera. Objecte
La present convocatòria té com a objecte la concessió d'un màxim d'11 beques per a facilitar la formació pràctica de jóvens universitaris en l'àmbit de l'administració pública de la Generalitat.
Segona. Classe de beques, nombre i titulació exigida
Els aspirants hauran d'estar en possessió de la titulació que a continuació s'expressa, segons la classe de beques que sol·liciten:
Classe A: Llicenciats en Dret o en Economia. Nombre de beques, 4.
Classe B: Diplomats en Treball Social, en Acció Social o en Educació Social. Nombre de beques, 7
Tercera. Dotació, durada i pagament de les beques
Les beques de la classe A estan dotades cada una d'elles amb mil euros (1.000,00 €) bruts mensuals. Les beques de classe B estan dotades cada una d'elles amb nou-cents vint euros (920,00 €) bruts mensuals. D'esta quantitat es practicaran les retencions legals oportunes, i l'import brut total de les 11 beques serà de trenta-un mil tres-cents vint euros (31.320,00 €), que es pagaran a càrrec de l'aplicació pressupostària 85.10.05.4447.900.67.6, línia de subvenció T1819, del pressupost de la Generalitat per a l'any 2008.
La conselleria de Benestar Social abonarà mensualment l'import de la beca, previ certificat del cap del servici on el becari realitze la pràctica.
El període de gaudi de les beques començarà el dia indicat en la resolució de la present convocatòria, que es publicarà en el Diari Oficial de la Comunitat Valenciana, i finalitzarà el 31 de desembre de 2008. En qualsevol cas, l'esmentat període no començarà abans de l'1 d'octubre de 2008.
No obstant això, l'esmentat període podrà prorrogar-se a l'exercici 2009 i fins a un màxim de 12 mesos inclòs el període de pròrroga, sempre que existisca consignació pressupostària adequada i suficient en el pressupost de la Generalitat per al mencionat exercici.
Quarta. Requisits dels sol·licitants
Podran optar a l'obtenció d'una beca els que reunisquen els requisits següents:
1. Ser espanyol o nacional d'un estat membre de la Unió Europea o nacional d'aquells estats als quals, en virtut de tractats internacionals celebrats per la Unió Europea i ratificats per Espanya, s'aplique la lliure circulació de persones.
2. Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
3. Residir a la Comunitat Valenciana.
4. No patir malaltia o estar afectat per limitació física o psíquica que siga incompatible amb l'exercici de la beca.
5. Estar en possessió de la titulació universitària expressada en la base segona, segons la classe de beca que se sol·licite.
6. No tindre atorgada en el moment en què es resolga la present convocatòria, qualsevol altra beca o ajuda que poguera concedir-se per la mateixa o semblant activitat.
7. Estar al corrent de les obligacions fiscals i de Seguretat Social i complir amb les bases de la convocatòria i la resta de normes que siguen d'aplicació, en particular amb les obligacions de reintegrament de les subvencions per deutes amb l'administració.
El compliment temporal dels requisits s'entendrà referit a la data d'acabament del termini de presentació de sol·licituds.
Cinquena. Formalització i termini de presentació de sol·licituds
Les persones aspirants a la beca presentaran una sol·licitud, segons model que es detalla en l'annex II, en el termini de 15 dies hàbils a comptar des de l'endemà de la publicació d'esta ordre en el Diari Oficial de la Comunitat Valenciana,.
Els candidats hauran de presentar l'esmentada sol·licitud en el Registre General de la conselleria (passeig de l'Albereda, núm. 16, de València (46283), o en les direccions territorials de la conselleria de Benestar Social d'Alacant, Castelló i València (síties al carrer del Teatre, num. 37, CP 03180; avinguda del germans Bou, núm. 81, CP 12104, i avinguda del baró de Càrcer, núm. 36, CP 46200, respectivament) o en qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant la documentació següent:
1. Fotocòpia compulsada del seu document nacional d'identitat (DNI) o numero d'identificació d'estranger (NIE).
2. En el cas de no tindre la nacionalitat espanyola, haurà de presentar la documentació suficient que acredite que l'aspirant és nacional d'un estat membre de la Unió Europea o nacional d'aquells estats a què, en virtut de tractats internacionals celebrats per la Unió Europea i ratificats per Espanya, s'aplique la lliure circulació de persones.
3. Documentació que acredite que l'aspirant residix a la Comunitat Valenciana.
4. Documentació que acredite que l'aspirant no patix malaltia que impedisca l'exercici de la beca.
5. Documentació que acredite que l'aspirant té cobertura sanitària.
6. Certificat administratiu expedit per l'autoritat competent que acredite que el sol·licitant està al corrent de les obligacions fiscals i de seguretat social.
7. Declaració responsable (el model de la qual figura com a annex III) de no estar sotmés en cap prohibició per a obtindre la condició de beneficiari d'estes beques, assenyalades en l'article 13 de la Llei 38/3003, de 17 de novembre, General de Subvencions (BOE núm. 276, de 18 de novembre de 2003) i del compliment d'obligacions de reintegrament de subvencions que, si és el cas, se li hagueren exigit, i també d'estar al corrent de les obligacions fiscals i de seguretat social i complir amb les bases de la convocatòria i la resta de normes que siguen d'aplicació; de no ser beneficiari de cap altra beca que poguera concedir-se per la mateixa o semblant activitat; de no ser beneficiari d'ajudes i de no mantindre relació laboral que supose concurrència amb l'exercici de la beca.
8. Currículum, en el qual es farà constar les dades personals, data i lloc de naixement, domicili a l'efecte de notificacions, telèfons, correu electrònic, i també les dades acadèmiques i professionals.
Els sol·licitants acreditaran les titulacions, cursos i mèrits que s'hagen al·legat en el currículum i que tinguen relació amb el barem que s'especifica en la base sisena de la present convocatòria, per mitjà de:
a) Fotocòpia compulsada del títol o expedient acadèmic -o del depòsit de les taxes per a l'expedició del títol, si és el cas- i certificat oficial de qualificacions -o fotocòpia compulsada- amb expressió aclaridora i suficient de la nota mitjana d'este.
b) Certificats o acreditacions dels mèrits i cursos al·legats en el currículum i que tinguen relació amb el barem que s'especifica en la base sisena.
Tots els mèrits que s'al·leguen en el currículum hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. No es tindrà en compte cap mèrit al·legat i que no estiga justificat documentalment.
El compliment dels mèrits s'entendrà referit a la data de finalització del termini de presentació de sol·licituds.
Serà causa d'exclusió l'incompliment dels requisits assenyalats en la base quarta.
Si la sol·licitud no reunix totes les dades exigides o falta documentació acreditativa, es requerirà a l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fa, se'l tindrà per desistit de la seua petició, prèvia resolució, de conformitat amb l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999.
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.
Sisena. Mèrits i valoració
La selecció dels becaris es determinarà per la puntuació obtinguda per l'aplicació del següent barem de 20 punts de puntuació màxima:
1. Expedient acadèmic. Es valorarà en relació a la qualificació mitjana de l'expedient -segons el certificat acadèmic- fins a 10 punts, de la manera següent:
- Aprovat: 4 punts
- Notable: 8 punts
- Excel·lent: 10 punts
2. Coneixements de valencià: fins a 1 punt, d'acord amb el barem següent:
- Nivell oral: 0,15 punts
- Nivell elemental: 0,30 punts
- Nivell mitjà: 0,75 punts
- Nivell superior: 1,00 punt
Només es valoraran els certificats homologats per la Junta Qualificadora de Coneixements de Valencià, i es puntuarà exclusivament el nivell més alt obtingut.
3. Coneixements d'idiomes comunitaris: fins a 3 punts.
Per a cada idioma comunitari, només es valoraran els títols expedits per l'Escola Oficial d'Idiomes, i es puntuarà a raó d'1 punt pel cicle superior, 0,60 punts pel cicle elemental i 0,2 punts per curs complet.
4. Entrevista: fins a 6 punts i que es realitzarà sobre el currículum aportat, expectatives formatives i aptituds personals per a l'exercici de la beca en l'administració pública valenciana.
Setena. Selecció dels concursants
Per a l'examen de les sol·licituds de beques es constituirà una comissió avaluadora que estarà formada per les següents persones de la conselleria de Benestar Social: exercirà el càrrec de presidenta la secretària general Administrativa i en formaran part com a vocals: el cap d'Àrea de Planificació i Estudis, el cap d'Àrea de Gabinet Tècnic, el cap del Servici de Gestió de Personal i Assumptes Generals, el cap del Servici de Coordinació i Ordenació Administrativa, i un tècnic de la Sotssecretaria que actuarà com a secretari.
Els membres de la Comissió Avaluadora podran delegar la seua participació i podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.
A efectes organitzatius i amb l'objecte d'agilitar el procés de selecció, la Comissió Avaluadora podrà dividir-se en subcomissions, amb un quòrum mínim de tres membres. Estes actuacions s'incorporaran per la Comissió en una acta definitiva.
La Comissió adaptarà el seu funcionament al que establix la present convocatòria i, de manera subsidiària, a la Llei de Règim Jurídic de les Administracions Públiques i del Procediment Administratiu Comú. Així mateix, interpretarà i evacuarà les qüestions que se susciten amb vista al compliment del procés de selecció de les beques.
Huitena. Procediment de selecció
A la vista dels documents efectivament acreditats, la Comissió Avaluadora valorarà els mèrits que d'aquells es deduïsquen, d'acord amb el barem establit en la base sisena, i d'acord amb els criteris establits en la present base.
Finalitzat el procés de valoració dels mèrits, s'elaborarà una llista provisional amb expressió dels aspirants exclosos del procediment i ordenada segons la puntuació provisional obtinguda.
Així mateix, vist el nombre d'aspirants de la llista provisional, el nombre de beques oferides i la necessitat de comptar amb una borsa de reserva, la Comissió citarà per a la realització de l'entrevista, prevista en el punt 4 de la base sisena, els aspirants que figuren per damunt d'una determinada puntuació.
Tant la llista provisional ordenada segons la puntuació obtinguda, amb expressió dels aspirants exclosos, com la relació d'aspirants convocats per a l'entrevista s'exposarà al tauler d'anuncis de la conselleria i de les seues direccions territorials durant 10 dies per a la fase d'al·legacions.
Els aspirants convocats a l'entrevista i que no hi compareguen es consideraran exclosos del procediment de selecció.
Els supòsits d'empat es resoldran a favor de l'aspirant que presente millor expedient acadèmic, d'acord amb la valoració establida en la base sisena.
Acabat el procés de selecció, la Comissió Avaluadora elaborarà una proposta d'adjudicació de les beques, en el termini de dos mesos des de la finalització del termini de presentació de les sol·licituds, que contindrà per a cada classe de beca la relació de beneficiaris i una borsa de reserva, per ordre de puntuació.
Novena. Concessió
El sotssecretari de la conselleria de Benestar Social dictarà, en el termini d'un mes a partir de la proposta que li eleve la Comissió Avaluadora, una resolució en què s'adjudiquen les beques i es constituïsca una borsa de reserva per classe de beca i ordre de puntuació a què es referix la base huitena.
La resolució de concessió es publicarà, dins del termini indicat en el paràgraf anterior, en el Diari Oficial de la Comunitat Valenciana, acte que, d'acord amb els articles 58 i 59 de la Llei 30/1992, de Règim Jurídic de les administracions Públiques i del Procediment Administratiu Comú, produirà els efectes de notificació als interessats.
Sense perjudici de l'anterior, la resolució s'inserirà en els taulers de la conselleria de Benestar Social i de les seues direccions territorials.
En el cas d'existir disponibilitat pressupostària suficient, el sotssecretari de la conselleria podrà disposar l'assignació de noves beques de conformitat amb la borsa de reserva prioritzada existent.
La conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
Deu. Drets, obligacions i incidències dels becaris
La condició de becari no implica cap vinculació laboral o administrativa amb la conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisca el compliment de les obligacions com a becari.
A l'efecte de verificar el compliment del que disposa l'apartat anterior, les persones adjudicatàries de les beques, tal com s'establix en els apartats 6 i 7 de la base cinquena, hauran presentat amb anterioritat a la data d'inici del seu exercici els documents següents:
1. Una declaració responsable, el model de la qual figura com a annex III, expressiva de les circumstàncies següents:
a) Complir amb les bases de la convocatòria i la resta de normes que siguen d'aplicació.
b) No ser beneficiari de cap altra beca que poguera concedir-se per a la mateixa activitat o semblant.
c) No ser beneficiari d'ajudes i no mantindre relació laboral que suposen concurrència amb l'objecte i dedicació de la present convocatòria de beques.
d) Declaració de no estar sotmés en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i haver complit les obligacions de reintegrament de subvencions que, si és el cas, se li hagueren exigit.
2. Una certificat administratiu expedit per l'autoritat competent que justifique estar al corrent de les obligacions tributàries i de seguretat social.
Seran obligacions dels becaris:
a) Començar el gaudi de la beca el dia que s'assenyale. La no incorporació del beneficiari de la beca donarà lloc a la pèrdua de la condició de becari.
b) Exercir l'activitat objecte d'esta convocatòria, sota la supervisió del cap del servici en què realitze la pràctica formativa, amb un horari màxim de 35 hores setmanals.
La Sotssecretaria de la conselleria assignarà els becaris als distints departaments i servicis administratius per a la realització de la pràctica.
El cap del servici on exercisca el becari les pràctiques formatives ordenarà les activitats i delimitarà el nombre d'hores presencials d'estos durant el funcionament dels servicis, tenint en compte els criteris del seu propi centre o servici i el perfil professional del becari. A més, programarà les activitats que s'hagen de desenvolupar en el departament, i actuarà com a tutor formatiu i avaluarà la seua activitat en la forma més convenient.
L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjudici de les altres responsabilitats que resultaren exigibles.
La Sotssecretaria de la conselleria de Benestar Social resoldrà les incidències que es produïsquen durant el període de gaudi de les beques, i podrà deixar-les sense efecte o modificar el seu exercici, amb un informe previ de la Comissió Avaluadora, amb l'audiència de l'interessat i vist l'expedient contradictori; en els supòsits d'incompliment de les obligacions, no realitzar l'activitat que va motivar la concessió o deixar de reunir els requisits exigits en la present convocatòria.
Davant de les incidències, renúncies, abandonaments o incompliments que deixen vacant una beca, es podrà procedir a adjudicar la beca segons l'ordre establit en la borsa de reserva que resulte del procés de selecció. En cas d'esgotar-se la borsa d'una classe, el sotssecretari podrà assignar el recurs a les restants.
Onze. Assegurança d'accident
La conselleria de Benestar Social subscriurà amb una entitat asseguradora una pòlissa d'assegurança combinada d'accident individual, que en seran beneficiàries les persones adjudicatàries de la beca.